Metropolisie by OR Tambo uitgesitEkhurhuleni metropolisiebeamptes moes Vrydag hul kantore by die OR Tambo Internasionale Lughawe ontruim nadat hulle glo versuim het om huur te betaal. Die Saturday Star berig dat die metropolisie Vrydag uitgesluit is nadat hulle glo vir ‘n jaar lank nog nie huur betaal het nie. Die finale kennisgewing wat die Lughawensmaatskappy (Acsa) aan die Ekurhuleni-raad uitgereik het, se grasieperiode het Vrydag verval. Unathi Batyashe-Fillis, woordvoerder vir Acsa, het gesê die besluit om die metropolisie uit te sit was nie ligtelik geneem nie. “Ons stuur al sedert Desember verlede jaar vir hulle fakture, en ons departement van finansies het op ‘n behoorlike wyse met die metro kommunikeer,” het Batyashe-Fillis gesê. Sy wou nie sê hoeveel die metroraad aan Acsa verskuldig is nie. Sommige metrobeamptes het aangedui dat sekere aspekte van wetstoepassing nou by die lughawe blootgestel sal wees.